Sergio Escudero

**Sergio Escudero Palomo**, nado en Santovenia de Pisuerga o 2 de setembro de 1989, é un futbolista español que xoga como lateral esquerdo no Deportivo da Coruña, da Segunda División.

Disputou máis de 200 partidos na Primeira División vestindo as camisetas de Getafe, Sevilla, Granada e Valladolid. Destacou especialmente no Sevilla, co que conquistou dúas veces a Europa League. Militou tamén na Bundesliga de Alemaña nas filas do Schalke 04, co que gañou a Copa de Alemaña en 2011.

## Traxectoria 
### Murcia 
Nado en Santovenia de Pisuerga, formouse como futbolista nas canteiras do Real Valladolid, o Parquesol e o Betis Valladolid, así como na do Real Murcia, na que ingresou en 2007. Na tempada 2008/09 xogou co filial, o Murcia Imperial, na Segunda División B. 

O 13 de xuño de 2009 debutou co primeiro equipo do Real Murcia na Segunda División, xogando os 90 minutos completos na vitoria na casa por 2-1 ante a UD Salamanca. Foi ascendido definitivamente ao primeiro equipo para a campaña 2009/10 e foi o xogador máis utilizado na súa posición (contabilizando 2.250 minutos), pero non puido evitar o descenso do equipo á Segunda B.
### Schalke 04 
No verán de 2010, con 20 anos, deixou España para asinar co Schalke 04 alemán, onde coincidiu cos tamén españois José Manuel Jurado e Raúl González. Debutou na Bundesliga o 26 de febreiro de 2011, nun empate na casa co Nürnberg. Completou a súa primeira tempada no Schalke cun total de 13 partidos disputados co primeiro equipo (xogou tamén varios encontros co filial), e proclamouse campión da Copa de Alemaña tras derrotar por 5-0 ao MSV Duisburg na final, na que entrou ao campo pouco antes do descanso como substituto de Hans Sarpei.

Durante a seguinte tempada contou con poucas oportunidades, sumando só 9 encontros na 2011/12 e ningún na primeira metade da 2012/13.

### Getafe 
[esquerda|miniatura|200x200px| Escudero co [Getafe Club de Fútbol|Getafe en 2015]]
Ante a falta de minutos no Schalke, en xaneiro de 2013 saíu cedido ao Getafe, onde cubriu a baixa do lesionado Mané. O seu debut na Primeira División tivo lugar o 2 de febreiro, sendo titular nunha vitoria por 3-1 ante o Deportivo da Coruña no Coliseum Alfonso Pérez. Continuou no once inicial durante as seguintes xornadas e acabou a tempada con nove encontros disputados e un gol ante o Zaragoza.

En xullo de 2013 foi traspasado definitivamente ao club da periferia de Madrid, acordando un contrato de cinco anos. Marcou dous goles na súa primeira tempada completa co Getafe, contra o FC Barcelona e o Sevilla, garantindo con segundo deles a vitoria e practicamente a permanencia na máxima categoría. Militou dous anos e medio no club de Xetafe, sumando un total de 63 partidos e 5 goles.

### Sevilla 
En xullo de 2015 fichou polo Sevilla, co que asinou un contrato de catro anos. Durante a súa primeira tempada en Andalucía, ás ordes de Unai Emery, tivo que competir polo posto co francés Benoît Trémoulinas,  pero aínda así conseguiu xogar 28 partidos entre todas as competicións, incluídos os 90 minutos da final da UEFA Europa League que o seu equipo conquistou contra o Liverpool no St. Jakob-Park de Basilea.

Durante as seguintes tres campañas afianzouse na titularidade, superando os 100 partidos, case todos saíndo dende o inicio, pero perdeu protagonismo na 2019/20, coa chegada como cedido de Sergio Reguilón. Esa mesma campaña proclamouse por segunda vez campión da Europa League, tras derrotar na final ao Inter de Milán.

Deixou o Sevilla no verán de 2021, ao remate do seu contrato, despois de 176 partidos de 7 goles en seis tempadas.

### Granada 
En agosto de 2021 asinou por un ano co Granada CF tamén de Primeira. Disputou un total de 29 encontros co equipo branco e vermello, sen poder evitar o descenso a Segunda. 

### Valladolid 
A continuación regresou ao seu Valladolid natal e ao Real Valladolid, 18 anos despois da súa salida do club, e asinou un contrato de dous anos. Debutou co equipo da súa cidade na primeira xornada da 2022/23 e participou en máis da metade dos partidos da tempada, pero acabou descendendo a Segunda por segundo ano consecutivo. Na seguinte campaña foi capitán e titular indiscutible no equipo de Pezzolano, ao que liderou ata o ascenso á máxima categoría.

### Deportivo da Coruña 
En xullo de 2024 fichou polo Deportivo da Coruña, equipo que acababa de ascender á Segunda División. A súa primeira campaña na Coruña estivo marcada polas lesións, tras sufrir unha luxación de cóbado na pretempada. Non debutou ata a novena xornada contra o Elche no Martínez Valero, onde substituíu nos minutos finais a Rafa Obrador. Pechou a campaña con 14 partidos, a metade deles como titular.

### Selección nacional 
En novembro de 2016 foi convocado pola selección española de Julen Lopetegui para dous partidos contra Macedonia e Inglaterra, pero non chegou a participar en ningún dos dous.

## Palmarés 
;Schalke 04
* **Copa de Alemaña (1):** 2010/11.

;Sevilla
* **Europa League (2):** 2015/16, 2019/20.

## Estatísticas 
## Notas